Nóg 3 bordeelbestuurders aangekeerArgieffoto Nog drie bordeelbestuurders, twee vroue en een man tussen die ouderdomme van 26 en 44, is Woensdag deur die Valke in Mpumalanga vasgetrek. Kapt. Dineo Lucy Sekgotodi, woordvoerder van die Valke, het gesê die operasie is in samewerking met die Witrivier- honde eenheid uitgevoer in Besterstraat in Nelspruit. Die verdagtes sal Donderdag in die Nelspruit-landdroshof verskyn. “Mensehandel is ŉ doring in almal se vlees. Mense word groen weivelde en studiegeleenthede belowe en dan in bordele aangehou waar hul blootgestel word aan dwelms en fisiese en seksuele mishandeling,” het Sekgotodi gesê. Die arrestasie kom nadat agt mense vroeër verlede week in Nelspruit in hegtenis geneem is nadat die Valke en ander betrokkenes ŉ bordeel in die stad oopgevlek het.